禱雨應時喜而聯句
作者：張繼先
朝代：宋

paragraphs: 何以慰黎民，山川朝出雲。
精誠動天地，丹懇在詞文。
南畝苗初槁，西郊雨已紛。
林巒添鬰鬰，草木共欣欣。
休怪芝田茂，其如羽服勤。
穹蒼豈私曲，流俗足妖氛。
途路塵埃息，軒窗暑氣分。
豐年慰農叟，盛德謝吾君。
枝潤驚林鳥，厨清絕楚蚊。
上真何以報，惟把寶香焚。